過魏東郊
作者：石介
朝代：宋

paragraphs: 全魏地千里，雄大視區宇。
黄河爲血脈，太行爲筋膂。
地靈育聖賢，土厚含文武。
堂堂柳先生，生下如猛虎。
十三斷賊指，聞者皆震怖。
十七著野史，才俊淩遷固。
二十補亡書，辭深續堯禹。
六經皆自曉，不看注與疏。
述作慕仲淹，文章肩韓愈。
下唐二百年，先生固獨步。
投篇動范杲，落筆驚王祜。
四方交豪傑，羣公走聲譽。
一上中高第，數年編士伍。
五命爲御史，連出守方土。
事業過皋夔，才能堪相輔。
鳳凰世不容，衆鳥競嘲訴。
獄中饑不死，特地生爪距。
貔貅十萬師，盟津直北渡。
塞上諸猛將，低頭若首鼠。
渴憶海爲漿，饑思鼇爲脯。
兩手拏人肝，大牀橫牛肚。
一飲酒一石，賊來不怕懼。
帳下立孫吳，罇前坐伊呂。
笑談韜鈐閒，出入經綸務。
匈奴恨未滅，獻策言可虜。
幽州恨未復，上書言可取。
好文有太宗，好武有太祖。
先生文武具，命兮竟不遇。
死來三十載，荒草蓋墳墓。
四海無英雄，斯文失宗主。
豎子敢顛狂，黠戎敢慢侮。
我思柳先生，涕淚落如雨。
試過魏東郊，寒鴉啼老樹。
丈夫肝膽喪，真儒魂魄去。
瓦石固無情，爲我亦慘沮。